დანართი N1

დამტკიცებულია

სსიპ– შოთა რუსთაველის ეროვნული სამეცნიერო

ფონდის გენერალური დირექტორის

2016 წლის 22 აპრილის N78 ბრძანებით

**ფუნდამენტური კვლევებისათვის**

**სახელმწიფო სამეცნიერო გრანტების კონკურსის**

პირობები

**1. ზოგადი დებულებები**

1. ფუნდამენტური კვლევებისათვის სახელმწიფო სამეცნიერო გრანტების კონკურსის (შემდგომში - კონკურსი) მიზანია ხელიშეუწყოს ახალი ცოდნის შექმნას, ახალი იდეებისა და კონცეფციების, მოვლენებისა და ფაქტების, თეორიებისა და მოდელების თეორიულ და ექსპერიმენტულ შესწავლა-ანალიზს. დასაფინანსებელ კვლევას არ მოეთხოვება უშუალო კომერციული სარგებლიანობა, თუმცა გრძელვადიან პერსპექტივაში უნდა წარმოადგენდეს სოციალურ-პოლიტიკური, საზოგადოებრივი, კულტურული ან/და ტექნიკური პროგრესის საფუძველს. ფუნდამენტური კვლევების საგრანტო კონკურსი ხელს უწყობს კონკურენტული კვლევითი გარემოს შექმნას, გამორჩეული ხარისხის კვლევების განვითარებას, კვლევების მიახლოებას საერთაშორისო სტანდარტებთან და ინტერნაციონალიზაციას, კვლევის პროცესის ინტეგრაციას უმაღლესი საგანმანათლებლო დაწესებულებების სასწავლო პროცესში და ახალგაზრდა მეცნიერთა სამეცნიერო პოტენციალის ზრდას მათი ჩართვით კვლევაში.

2. ფუნდამენტური კვლევებისათვის სახელმწიფო სამეცნიერო გრანტების კონკურსში საგრანტო პროექტი მონაწილეობას მიიღებს საქართველოს განათლებისა და მეცნიერების მინისტრის 2011 წლის 16 აპრილის N84 ბრძანების დანართის პირველი მუხლის მე-2 პუნქტში აღნიშნული სამეცნიერო მიმართულებების შესაბამისად. ამ მიმართულებებს კონკურსის სამეცნიერო მიმართულებების კლასიფიკატორის (დანართი N12) მიხედვით მიენიჭა შემდეგი კოდები:

1. - ზუსტი და საბუნებისმეტყველო მეცნიერებები;
2. - ინჟინერია და ტექნოლოგიები;
3. - სამედიცინო და ჯანმრთელობის მეცნიერებები;
4. - აგრარული მეცნიერებები;
5. - სოციალური მეცნიერებები;
6. - ჰუმანიტარული მეცნიერებები;
7. - საქართველოს შემსწავლელი მეცნიერებები.

3. კონკურსი ტარდება „ფუნდამენტური კვლევებისათვის სახელმწიფო სამეცნიერო გრანტების შესახებ“ საქართველოს მთავრობის 2011 წლის 16 თებერვლის N84 დადგენილებითა და წინამდებარე ბრძანებით განსაზღვრული წესების შესაბამისად.

**მუხლი 2. საგრანტო კონკურსის ადმინისტრირება**

1. კონკურსის ადმინისტრირებას ახდენს ფონდი.

2. ფონდი უზრუნველყოფს:

ა) კონკურსის გამოცხადებას კანონმდებლობით დადგენილი წესით;

ბ) საკონკურსო დოკუმენტაციის კონკურსის მოთხოვნებთან შესაბამისობის დადგენას;

გ) კონკურსის ჩატარების წესისა და საკონკურსო დოკუმენტაციის მიღების ვადების დადგენასა და საჯაროდ გამოცხადებას, აგრეთვე, საკონკურსო დოკუმენტაციისა და პროექტის შესრულების შუალედური და საბოლოო ანგარიშის ფორმების დამტკიცებას;

დ) პოტენციური აპლიკანტებისათვის პროექტების მომზადებისა და კონკურსის პირობების გაცნობის მიზნით ჯგუფური საკონსულტაციო შეხვედრების ჩატარებას;

ე) დამოუკიდებელ ექსპერტთა მიერ პროექტების შეფასებისათვის აუცილებელი პროცედურების ადმინისტრირებას;

ვ) დამოუკიდებელი ექსპერტებისაგან მიღებულ შეფასებებზე დაყრდნობით დასაფინანსებლად შერჩეული პროექტების გამოვლენას, დამტკიცებას, აგრეთვე საჭიროების შემთხვევაში პროექტის ბიუჯეტში ცვლილებების შეტანას პროექტის ხელმძღვანელთან და წამყვან ორგანიზაციასთან შეთანხმებით;

ზ) გამარჯვებული პროექტების დაფინანსებასა და მათი განხორციელების მონიტორინგს დადგენილი წესის შესაბამისად.

3. ფონდში წარმოსადგენი დოკუმენტაცია შედგება **ორი ნაწილისგან:**

**ა) პროექტის შინაარსი, რომელიც აიტვირთება ონლაინ ელექტრონულად ბაზაში ინგლისურ ენაზე** და შედგება შემდეგი ნაწილებისგან: პროექტის თავფურცელი, საპროექტო წინადადება, პროექტის საერთო ბიუჯეტი, ფონდიდან მოთხოვნილი თანხის დასაბუთება, პროექტის განხორციელების გეგმა-გრაფიკი, პროექტის ხელმძღვანელისა და ძირითადი პერსონალის CV-ები, უცხოელი კონსულტანტის CV (ასეთის არსებობის შემთხვევაში), წამყვანი და თანამონაწილე ორგანიზაციების შესახებ ინფორმაცია, პროექტის რეზიუმე და პროექტის ხელმძღვანელის წინა, დასრულებული კვლევითი პროექტის რეზიუმე, უცხოელი კონსულტანტის თანხმობის წერილი (ასეთის არსებობის შემთხვევაში აიტვირთება PDF ფაილის სახით). **ამ ნაწილის სრული, ქართული ვერსია უნდა აიტვირთოს ელექტრონულ ბაზაში გაერთიანებული PDF ფაილის სახით.**

**ბ) პროექტზე თანდართული დოკუმენტები იკრიბება და აიტვირთება ბაზაში ერთ PDF ფაილის სახით.** აღნიშნული დოკუმენტები მოიცავს შემდეგს: წამყვანი და თანამონაწილე (ასეთის არსებობის შემთხვევაში) ორგანიზაციის სტატუსის დამადასტურებელი დოკუმენტი და წესდება, ამავე ორგანიზაციების საბანკო ანგარიშის ნომერი, რომელზეც ჩაირიცხება გრანტის თანხა, პროექტის ხელმძღვანელისა და ძირითადი პერსონალის პირადობის დამადასტურებელი დოკუმენტები (პირადობის მოწმობა, ან პასპორტი) და მათი აკადემიური ხარისხის დამადასტურებელი საბუთები (დიპლომი, ან დოქტორანტი/მაგისტრანტის შემთხვევაში ცნობა შესაბამისი ორგანიზაციიდან), პროექტის უცხოელი კონსულტანტის (ასეთის არსებობის შემთხვევაში) თანხმობის წერილის თარჯიმანთა ბიუროს მიერ დამოწმებული ქართული თარგმანი, თანადამფინანსებელი ორგანიზაციის/ფიზიკური პირის (ასეთი არსებობის შემთხვევაში) თანადაფინანსების თანხმობის წერილი თანხის მითითებით და სხვა იურიდიული დოკუმენტები (ასეთის არსებობის შემთხვევაში).

4. ფონდი მოხსნის კონკურსიდან პროექტს, თუ ამ მუხლის მე-3 პუნქტის „ა“ ქვეპუნქტით გათვალისწინებული დოკუმენტაცია არასრულად ან დადგენილ მოთხოვნებთან (ვადები, წესი, ფორმატი, და ა.შ.) შეუსაბამოდ არის წარმოდგენილი.

5. ფონდი დაადგენს ხარვეზს და იმოქმედებს კანონის შესაბამისად, ამ მუხლის მე-3 პუნქტის „ბ“ ქვეპუნქტით გათვალისწინებული დოკუმენტაციის  არასრულად ან დადგენილ მოთხოვნებთან (ვადები, წესი, ფორმატი, ნამდვილობა და ა.შ.) შეუსაბამოდ არის წარმოდგენილი.

**3. კონკურსში მონაწილე სუბიექტები და მონაწილეობის პირობები**

1. კონკურსში მონაწილეობის უფლება აქვთ:

ა) წამყვანი ან/და თანამონაწილე ორგანიზაციის სახით - საქართველოს კანონმდებლობის შესაბამისად შექმნილ საჯარო სამართლის იურიდიულ პირებს (სსიპ), საქართველოში რეგისტრირებულ კერძო სამართლის არასამეწარმეო (არაკომერციულ) იურიდიულ პირებს (ააიპ), რომელთა წესდების/დებულების მიზანია სამეცნიერო კვლევების განხორციელება, უმაღლეს საგანმანათლებლო დაწესებულებებს (უსდ);

ბ) ძირითადი პერსონალის სახით – მაგისტრანტურის, რეზიდენტურის, დოქტორანტურის სტუდენტს, მაგისტრის, დოქტორის ან მათთან გათანაბრებული აკადემიური ხარისხის მქონე პირს.

2. პროექტს უნდა ჰყავდეს ხელმძღვანელი - დოქტორის ან მასთან გა­თანაბრებული აკადემიური ხარისხის მქონე საქართველოს მოქა­ლაქე, პროექტის ძირითადი პერსონალიდან, რომელიც კოორდინაციას უწევს პროექტის შედგენას, პრო­ექ­­ტით გათვალისწინებულ კვლევას და პასუხისმგებელია როგორც პროექტის სამეცნიერო შედეგებზე, ისე პროექტით გათვალისწინე­ბუ­ლი საქმიანობის ანგარიშგებაზე.

3. პროექტს უნდა ჰყავდეს კოორდინატორი - ფიზიკური პირი, პროექტის ძირითადი პერსონალიდან, რომელიც ჩართულია პროექტის მართვასა და ადმინისტრირებაში და პასუხისმგებელია პროექტის მენეჯმენტსა და საორგანიზაციო საქმეებზე.

4. პროექტის ძირითად პერსონალში ჩართული უნდა იყოს არანაკლებ 1 ახალგაზრდა მკვლევარი - პირი, რომელსაც აქვს დოქტორის ან მაგისტრის, ან მათთან გათანაბრებული აკადემიური ხარისხი და მინიჭების დღიდან კონკურსის გამოცხადების დღემდე გასულია არაუმეტეს 7 წლისა, ან დოქტორანტი, ან მაგისტრანტი, ან რეზიდენტური სტუდენტი.

5. პროექტში შესაძლებელია ჩართული იყოს უცხოეთის მოქალაქე კონსულტანტი. აღნიშნული პირი არ შეიძლება იყოს პროექტის ძირითადი პერსონალი. საკონსულტაციო მომსახურების ხარჯი გათვალისწინებული უნდა იქნას „საქონელსა და მომსახურების“ ხარჯვით კატეგორიაში.

6. პროექტის ხელმძღვანელმა არ შეიძლება შეითავსოს კოორდინატორის ფუნქცია.

7. დაუშვებელია პროექტის ძირითადმა პერსონალმა შეითავსოს დამხმარე პერსონალის ფუნქციები.

8. ერთსა და იმავე პირს ერთსა და იმავე დროს ძირითადი პერსონალის სტატუსით არ შეუძლია მონაწილეობა მიიღოს ფონდის მიერ გამოცხადებულ ფუნდამენტური კვლევებისათვის სახელმწიფო სამეცნიერო გრანტების (FR), გამოყენებითი კვლევებისათვის სახელმწიფო სამეცნიერო გრანტებისა (AR) ან/და უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების (DI) კონკურსებში გამარჯვებულჯამში 2-ზე მეტი პროექტში.

9. ერთი და იგივე პირი ერთსა და იმავე დროს არ უნდა ხელმძღვანელობდეს ფუნდამენტური კვლევებისათვის სახელმწიფო სამეცნიერო გრანტების (FR), გამოყენებითი კვლევებისათვის სახელმწიფო სამეცნიერო გრანტებისა (AR) ან/და უცხოეთში მოღვაწე თანამემამულეთა მონაწილეობით ერთობლივი კვლევებისათვის სახელმწიფო სამეცნიერო გრანტების (DI) კონკურსებში გამარჯვებულ ერთზე მეტ პროექტს.

10. დაუშვებელია ფუნდამენტური კვლევებისათვის სახელმწიფო სამეცნიერო გრანტების კონკურსში ისეთი საპროექტო განაცხადების შემოტანა, რომლებიც გამარჯვების შემთხვევაში წინააღმდეგობაში მოვა ამ მუხლის მე-8 და მე-9 პუნქტებთან.

**მაგალითად:**

ა) განმცხადებელს პროექტის ხელმძღვანელის სტატუსტით არ შეუძლია კონკურსში წარმოადგინოს ერთზე მეტი პროექტი.

ბ) განმცხადებელს ძირითადი პერსონალის სტატუსტით არ შეუძლია კონკურსში მონაწილეობა ორზე მეტ პროექტში.

გ) განმცხადებელს პროექტის ხელმძღვანელის სტატუსტით კონკურსში მონაწილეობისა და ერთი პროექტის წარმოდგენის უფლება აქვს მხოლოდ იმ შემთხვევაში, თუ ის არ არის სამეცნიერო ხელმძღვანელი ფონდის ერთ მიმდინარე გრანტში ზემოთ აღნიშნული სამი კონკურსიდან (FR, AR, DI) ერთ-ერთის ფარგლებში, ან არის აღნიშნულ სამი კონკურსიდან (FR, AR, DI) ერთ-ერთში გამარჯვებული საგრანტო პროექტის სამეცნიერო ხელმძღვანელი, მაგრამ გრანტი დასრულებული და დახურული იქნება 2016 წლის 1 სექტემბრისთვის. მაგ. თუ ფონდის მიმდინარე გრანტი სრულდება და დაიხურება 2016 წლის 1 სექტემბრის შემდეგ, პროექტის ხელმძღვანელის სტატუსით მეცნიერი ახალ კონკურსში მონაწილეობას ვერ მიიღებს.

დ) განმცხადებელს ძირითადი პერსონალის სტატუსტით კონკურსში მონაწილეობის უფლება აქვს მხოლოდ იმ შემთხვევაში, თუ ის არ არის ჩართული ძირითადი პერსონალის სტატუსით ფონდის ზემოთ აღნიშნული სამი კონკურსიდან (FR, AR, DI) ერთ-ერთის ფარგლებში ერთზე მეტ მიმდინარე გრანტში.

ე) მეცნიერს შეუძლია კონკურსში ძირითადი პერსონალის სტატუსით ერთ პროექტში მონაწილეობა, თუ იგი ჩართულია ძირითადი პერსონალის სახით ერთ-ერთი კონკურსის (FR, AR, DI) ფარგლებში მიმდინარე ორ გრანტში, მაგრამ აღნიშნული პროექტებიდან ერთ-ერთი დასრულებული და დახურული იქნება 2016 წლის 1 სექტემბრისთვის.

ვ) მეცნიერს შეუძლია კონკურსში ძირითადი პერსონალის სტატუსით ორ პროექტში მონაწილეობა, თუ იგი ჩართულია ძირითადი პერსონალის სახით ერთ-ერთი კონკურსის (FR, AR, DI) ფარგლებში მიმდინარე ერთ გრანტში, მაგრამ აღნიშნული პროექტი დასრულებული და დახურული იქნება 2016 წლის 1 სექტემბრისთვის.

11. პროექტში აუცილებელია წამყვანი ორგანიზაციის მონაწილეობა.

12. პროექტს შესაძლებელია ჰყავდეს თანადამფინანსებელი - იურიდიული, ან/და ფიზიკური პირი/პირები, რომე­ლიც ფონდთან ერთად აფინანსებს კვლევას.

13. თუ პროექტი ფუნდამენტური კვლევებისათვის სახელმწიფო სამეცნიერო გრანტების 2016 წლის კონკურსში მიიღებს 40 და მეტ ქულას, მაგრამ ვერ მიიღებს დაფინანსებას, პროექტის ხელმძღვანელს, საკუთარი სურვილის მიხედვით, შეუძლია მოითხოვოს მიღებული ქულის შენახვა და ამ შემთხვევაში, აღნიშნული პროექტი მონაწილეობას მიიღებს 2017 წელს გამოცხადებულ ფუნდამენტური კვლევებისათვის სახელმწიფო სამეცნიერო გრანტების კონკურსში 2016 წელს წარდგენილი პროექტითა და შესაბამისად, უკვე მიღებული ქულით.

14. პროექტის მიერ 17 და უფრო დაბალი ქულის მიღების შემთხვევაში (მაქსიმალური 55 ქულის 30,9% და ნაკლები %) პროექტის სამეცნიერო ხელმძღვანელს არ შეუძლია 2017 წელს გამოცხადებულ ფუნდამენტური კვლევების სახელმწიფო გრანტების კონკურსში მონაწილეობის მიღება პროექტის ხელმძღვანელის სახით.

15. მოთხოვნები გამარჯვებული პროექტის მიმართ:

ა) გამარჯვებული პროექტის განხორციელება უნდა დაიწყოს 2016 წლიდან.

ბ) გრანტის მიმღები ვალდებულია საბოლოო ანგარიშის წარდგენამდე პროექტით გათვალისწინებული კვლევის შედეგების ამსახველი არანაკლებ ერთი ორიგინალური სტატია გამოაქვეყნოს საერთაშორისო რეფერირებად და ციტირებად ჟურნალში ან წარმოადგინოს ცნობა სტატიის გამოსაქვეყნებლად მიღების შესახებ.

გ) საგრანტო პროექტის ფარგლებში განხორციელებული კვლევის შედეგების ამსახველ პუბლიკაციებში (სტატია, მონოგრაფია, საკონფერენციო აბსტრაქტი და ა.შ.) სავალდებულოა მითითებული იყოს, რომ კვლევა განხორციელდა „შოთა რუსთაველის ეროვნული სამეცნიერო ფონდის ფინანსური მხარდაჭერით [გრანტის ნომერი ...]“ / „This work was supported by Shota Rustaveli National Science Foundation (SRNSF) [grant number …]“

დ) გრანტის სახსრებით შექმნილ ვიზუალურ პროდუქციაზე (ნაბეჭდ, ფოტო, აუდიო, ვიდეო, ელექტრონულ პროდუქციაზე და ვებგვერდზე) სავალდებულოა განთავსდეს შოთა რუსთაველის ეროვნული სამეცნიერო ფონდის ლოგო და მითითებული იყოს, რომ საგრანტო პროექტი განხორციელდა “შოთა რუსთაველის ეროვნული სამეცნიერო ფონდის ფინანსური მხარდაჭერით”.

**მუხლი 4. ძირითადი ფინანსური მოთხოვნები**

1. საკონკურსოდ წარმოდგენილი პროექტის ხანგრძლივობა უნდა იყოს მინიმუმ 12 თვე და მაქსიმუმ 36 თვე. თვეების რაოდენობა უნდა იყოს 6-ის ჯერადი და შეესაბამებოდეს 6 თვიან საანგარიშო პერიოდებს.

2. პროექტის საგრანტო დაფინანსება პროექტის ხანგრძლივობასთან მიმართებაში შეიძლება მოთხოვნილი იყოს შემდეგი სქემით:

|  |  |  |
| --- | --- | --- |
| **სამეცნიერო მიმართულება** | **დაფინანსების მაქსიმუმი**  **პროექტის ხანგრძლივობის მიხედვით** | **მაქსიმალური****წლიური ბიუჯეტი** |
| **12** **თვე** | **18****თვე** | **24****თვე** | **30****თვე** | **36****თვე** |
| 1. ზუსტი და საბუნებისმეტყველო მეცნიერებები2. ინჟინერია და ტექნოლოგიები3. მედიცინისა და ჯანმრთელობის მეცნიერებები4. აგრარული მეცნიერებები | 70 000ლარი | 105 000 ლარი | 140 000 ლარი | 175 000 ლარი | 210 000 ლარი | 70 000ლარი |
| 5. სოციალური მეცნიერებები6. ჰუმანიტარული მეცნიერებები | 50 000 ლარი | 75 000 ლარი | 100 000 ლარი | 125 000 ლარი | 150 000 ლარი | 50 000 ლარი |
| 7. საქართველოს შემსწავლელი მეცნიერებები (1-ლი, მე-2, მე-3, მე-4 მიმართულებების ფარგლებში) | 70 000ლარი | 105 000 ლარი | 140 000 ლარი | 175 000 ლარი | 210 000 ლარი | 70 000ლარი |
| 7. საქართველოს შემსწავლელი მეცნიერებები (მე-5 და მე-6 მიმართულებების ფარგლებში) | 50 000 ლარი | 75 000 ლარი | 100 000 ლარი | 125 000 ლარი | 150 000 ლარი | 50 000 ლარი |

3. პირველი წლის ბიუჯეტი - ფონდიდან მოთხოვნილი წლიური დაფინანსება თანაბრად უნდა განაწილდეს ორ საანგარიშო პერიოდზე (50% - 50%);

**მაგალითად:** პირველი წლის 50 000 ლარიანი ბიუჯეტის შემთხვევაში პირველ პერიოდში ასათვისებელი თანხა უნდა შეადგენდეს 25 000 ლარს, შესაბამისად, მეორე პერიოდში ასათვისებელი თანხა იქნება 25 000 ლარი.

4. წამყვანი და თანამონაწილე ორგანიზაციების ბაზაზე პრო­ექ­ტით დაგეგმილი ამოცანების განხორციელებისათვის აუცილე­ბელი არაპირდაპირი ხარჯები უნდა აისახოს ხარჯვის კატეგორიაში „ზედნადები ხარჯები“. „ზედნადები ხარჯების“ მოცულობა არ უნდა აღემატე­ბოდეს პროექტის ბიუჯეტის 7%-ს. გრანტის მიმღებისათვის ჩარიცხვის ფაქტის დადასტურებით (სახელმწიფო ხაზინის ელექტრონული მომსახურების სისტემაში შესრულებული გადარიცხვა) გრანტის გამცემისთვის ზედნადები ხარჯები სრულად აღიარდება ხარჯად ფონდის მიერ განხორციელებული ფინანსური მონიტორინგის ფარგლებში. პროექტის დასრულების შემდეგ ზედნადები ხარჯიდან აუთვისებელი თანხა გრანტის მიმღების მიერ ბრუნდება სახელმწიფო ბიუჯეტში.

5. ძირითადი პერსონალის ყოველთვიური საგრანტო დაფინანსებისა და დამხმარე პერსონალის ყოველთვიური შრომის ანაზღაურების წლიური ჯამი არ უნდა აღემატებოდეს:

ა) წლიური ბიუჯეტის - ფონდიდან მოთხოვნილი წლიური დაფინანსების 60%-ს, ფუნდამენტური სამეცნიერო გრანტების კონკურსის სოციალური და ჰუმანიტარული მეცნიერებების მიმართულებეში წარმოდგენილი პროექტებისათვის.

ბ) წლიური ბიუჯეტის - ფონდიდან მოთხოვნილი წლიური დაფინანსების 45%-ს, ფუნდამენტური სამეცნიერო გარნტების კონკურსის ზუსტი და საბუნებისმეტყველო, ინჟინერიისა და ტექნოლოგიების, მედიცინისა და ჯანმრთელობის, აგრარული მეცნიერებების მიმართულებეში წარმოდგენილი პროექტებისათვის.

**მაგალითად:** თუ ფონდიდან მოთხოვნილი წლიური თანხა 50 000 ლარია, ძირითადი პერსონალის საგრანტო დაფინანსებისა და დამხმარე პერსონალის ანაზღაურების წლიური ჯამური თანხა არ უნდა აღემატებოდეს 30 000 ლარს.

გ) საქართველოს შემსწავლელი მეცნიერებების მიმართულებაში წარმოდგენილი პროექტებისათვის, რომლებიც მოიცავს ზუსტი და საბუნებისმეტყველო, ინჟინერიასა და ტექნოლოგიების, სამედიცინო და ჯანმრთელობის, აგრარულ მეცნიერებებს, წლიური ბიუჯეტის - ფონდიდან მოთხოვნილი წლიური დაფინანსების 45%-ს, ხოლო პროექტებს, რომლებიც მოიცავს ჰუმანიტარულ და სოციალურ მეცნიერებებს - 60%-ს.

6. პროექტის დაფინანსება ხორციელდება ტრანშების სახით. გრანტის თანხები ავანსის სახით გადაირიცხება პროექტის მიზნობრივ საბანკო ანგარიშებზე ავანსის სახით. პირველი ტრანში ავანსის სახით გაიცემა საგრანტო ხელშეკრულების გაფორმების შემდეგ, ხოლო ყოველი მომდევნო ტრანში – წინა ტრანშით გათვალისწინებული შედეგების შესრულების შესახებ ფონდში წარდგენილი ანგარიშების განხილვის აქტის საფუძველზე.

7. პროექტს შესაძლოა ჰყავდეს ერთი ან რამდენიმე თანადამფინანსებელი (იურიდიული ან/და ფიზიკური პირი/პირები), რომლის თანამონაწილეობა პროექტის დაფინანსებაში უნდა გამოიხატოს ფულადი შენატანის სახით.

8. თანადაფინანსების არსებობის შემთხვევაში, ფონდი გადარიცხავს ტრანშს შესაბამისი პერიოდისთვის გათვალისწინებული თანადაფინანსების თანხის საგრანტო ანგარიშზე დარიცხვის დამადასტურებელი დოკუმენტის წარდგენის საფუძველზე. აღნიშნული დოკუმენტის არწარმოდგენის შემთხვევაში პროექტი შეჩერდება.

9. კონკურსში წარდგენილი პროექტის მოკლე რეზიუმე ქართულ და ინგლისურ ენებზე შესაძლოა ფონდმა საჯარო გახადოს.

10. პროექტის დასრულების შემდეგ გრანტის სახსრებით შეძე­ნილი ქონება საკუთრებაში რჩება გრანტის მიმღებ წამყვან/თანამონაწილე ორგანი­ზა­ციას ან/და ფიზიკურ პირს/პირთა ჯგუფს, მათ შორის გაფორ­მებული ხელშეკრულების მიხედვით.

**მუხლი 5. პროექტის ბიუჯეტი - ფონდიდან მოთხოვნილი თანხა**

 1. პროექტის ბიუჯეტი შესაძლოა ითვალისწინებდეს შემდეგ მუხლებს/ხარჯვით კატეგორიებს:

ა) ძირითადი პერსონალის საგრანტო დაფინანსებას;

ბ) დამხმარე პერსონალის შრომის ანაზღაურებას;

გ) მივლინებას;

დ) საქონელსა და მომსახურებას;

ე) ძირითად აქტივებს;

ვ) ზედნადებ ხარჯებს

2. მე-5 მუხლის პირველ პუნქტში მითითებული მუხლები/ხარჯვითი კატეგორიები განიმარტება ფონდის გენერატული დირექტორის მიერ დამტკიცებული კლასიფიკატორით (დანართი №13).

3. გრანტის სახსრებით დაუშვებელია უძრავი ქონების შეძენა, უძრავი ქონების იჯარა, კაპიტალური რემონტი/შენობა–ნაგებობის რეკონსტრუქცია, ავტომანქანის შეძენა.

**მუხლი 6. კონკურსის ეტაპები**

1. კონკურსის ძირითადი ეტაპებია:

ა) კონკურსის გამოცხადება;

ბ) პროექტების წარდგენა ელექტრონულად.

გ) კონკურსში მონაწილეობის შესახებ ხელმოწერილი განცხადებისა და თავფურცელის შემოტანა ფონდში, რომელიც დამოწმებული იქნება შესაბამისი ხელმოწერებითა და ორგანიზაცი(ებ)ის ბეჭდ(ებ)ით;

დ) საკონკურსო დოკუმენტაციის კონკურსის მოთხოვნებთან შესაბამისობის დადგენა;

ე) პროექტების შეფასება საერთაშორისო დამოუკიდებელ ექსპერტთა მეშვეობით;

ვ) შეფასებული პროექტების რანჟირება და დასაფინანსებლად შერჩეული პროექტების საბოლოო სიის დამტკიცება გენერალური დირექტორის ინდივიდუალური ადმინისტრაციულ-სამართლებრივი აქტით, აგრეთვე, საჭიროების შემთხვევაში, პროექტში ცვლილებების შეტანა და საგრანტო ხელშეკრულებების გაფორმება.

**მუხლი 7. საკონკურსო დოკუმენტაციის წარდგენა**

1. საკონკურსო დოკუმენტაცია წარმოდგენილი უნდა იყოს **ინგლისურ და ქართულ ენებზე ელექტრონული რეგისტრაციის სისტემაში არსებული რეგისტრაციის ინსტრუქციის თანახმად.**

2. კონკურსში მონაწილეობისთვის პროექტის ხელმძღვანელმა **ინგლისურ ენაზე ელექტრონული რეგისტრაციით** უნდა წარმოადგინოს შემდეგი დოკუმენტები:

ა) პროექტის თავფურცელი (დანართი №2)

ბ) საპროექტო წინადადება (დანართი №3)

გ) პროექტის ხელმძღვანელის, კოორდინატორის, ძირითადი პერსონალის და საერთაშორისო კონსულტანტის (ასეთის არსებობის შემთხვევაში) CV-ები (დანართი №4)

დ) პროექტის საერთო ბიუჯეტი და ფონდიდან მოთხოვნილი თანხის დასაბუთება (დანართი №5)

ე) პროექტის განხორციელების გეგმა-გრაფიკი (დანართი №6)

ვ) პროექტის რეზიუმე (დანართი №7)

ზ) პროექტის ხელმძღვანელის წინა 3 წლის განმავლობაში მინიმუმ ძირითადი პერსონალის სახით მისი მონაწილეობით განხორციელებული და დასრულებული, ერთი სამეცნიერო-კვლევითი პროექტის რეზიუმე (დანართი №8). სასურველია, წარმოდგენილი იყოს ახალ, კონკურსში მონაწილე პროექტთან თემატურად ახლოს მყოფი დასრულებული პროექტის რეზიუმე.

თ) წამყვანი და თანამონაწილე ორგანიზაციების შესახებ ინფორმაცია (დანართი №9)

ი) პროექტის უცხოელი კონსულტანტის ხელმოწერილი თანხმობის წერილი (ასეთის არსებობის შემთხვევაში) (დანართი №10)

3. კონკურსში მონაწილეობისთვის პროექტის ხელმძღვანელმა **ქართულ ენაზე ელექტრონული რეგისტრაციით** უნდა წარმოადგინოს ამავე მუხლის მე-2 პუნქტში (ა, ბ, გ, დ, ე, ვ, ზ, თ და ი[[1]](#footnote-1) ქვეპუნქტები) მითითებული დოკუმენტები ერთ PDF დოკუმენტად გაერთიანებული სახით.

4. კონკურსში მონაწილეობისათვის პროექტის ხელმძღვანელმა, **ელექტრონული რეგისტრაციით** ასევე უნდა წარმოადგინოს ქვემოთ ჩამოთვლილი დოკუმენტები გაერთიანებული ერთ PDF ფაილად:

ა) კონსულტანტის (ასეთის არსებობის შემთხვევაში) თანხმობის წერილის ფორმა (დანართი №10) თარჯიმანთა ბიუროს მიერ დამოწმებულ შესაბამის ქართულ თარგმანთან ერთად;

ბ) პროექტის ხელმძღვანელის, კოორდინატორის და ძირითადი პერსონალის პირადობის მოწმობის ან პასპორტის ასლები;

გ) პროექტის ხელმძღვანელის, კოორდინატორისა და ძირითადი პერსონალის აკადემიური ხარისხის დამადასტურებელი დოკუმენტის ასლი (თუ აღნიშნული დოკუმენტი უცხოეთშია გაცემული, მას თან უნდა ერთვოდეს სსიპ - განათლების ხარისხის განვითარების ეროვნული ცენტრის მიერ გაცემული დოკუმენტი უცხოეთში მიღებული განათლების აღიარების შესახებ [[2]](#footnote-2);

დ) პროექტში მონაწილე წამყვანი/თანამონაწილე ორგანიზაცი(ებ)ის იურიდიული სტატუსის დამადასტურებელი დოკუმენტ(ებ)ი (ამონაწერი საჯარო რეესტრიდან გაცემული 2016 წელს და წესდება), იმ შემთხვევაში თუ ის(ისინი) არ წარმოადგენენ საჯარო სამართლის იურიდიულ პირს.

ე) საბუთი თანადაფინანსების (ასეთის არსებობის შემთხვევაში) თანადამფინანსებელი იურიდიული პირის მიერ ხელმოწერილი და ბეჭდით დადასტურებული. თანადამფინანსებელი უცხოური ორგანიზაციის შემთხვევაში აუცილებელია დოკუმენტის თარჯიმანთა ბიუროს მიერ დამოწმებული ქართულენოვანი თარგმანის წარმოდგენა;

ვ) საბუთი თანადაფინანსების (ასეთის არსებობის შემთხვევაში) თანადამფინანსებელი ფიზიკური პირის მიერ ხელმოწერილი. თუ თანადამფინანსებელი უცხოეთის მოქალაქეა, აუცილებელია დოკუმენტების თარჯიმანთა ბიუროს მიერ დამოწმებული ქართულენოვანი თარგმანის წარმოდგენა;

ზ) თანადამფინანსებელი იურიდიული, ან ფიზიკური პირის იურიდიული დოკუმენტები (რეგისტრაციის საბუთი, საბანკო რეკვიზიტები). თუ თანადამფინანსებელი უცხოური ორგანიზაცია ან/და უცხოეთის მოქალაქეა, აუცილებელია დოკუმენტების თარჯიმანთა ბიუროს მიერ დამოწმებული ქართულენოვანი თარგმანის წარმოდგენა.

 5. აუცილებელია ფონდის კანცელარიაში წარდგენილი იქნას „პროექტის წარმომდგენი იურიდიული და ფიზიკური პირების ერთობლივი განცხადება კონკურსში მონაწილეობის შესახებ“ (დანართი N 11) მინიჭებული სარეგისტრაციო შიფრის მითითებით, შევსებული და ამობეჭდილი, ხელმოწერილი პროექტის ხელმძღვანელის, კოორდინატორისა და ძირითადი პერსონალის მიერ და პროექტის თავფურცელი ქართულ ენაზე (დანართი N2). განცხადება (დანართი N 11) დამოწმებული უნდა იყოს წარმომდგენი (წამყვანი/თანამონაწილე) ორგანიზაცი(ებ)ის ხელმძღვანელის/უფლებამოსილი პირ(ებ)ის ხელმოწერ(ებ)ით და ორგანიზაცი(ებ)ის ბეჭდ(ებ)ით (ასეთის არსებობის შემთხვევაში).

6. **პროექტების ელექტრონული რეგისტრაცია შესაძლებელი იქნება 2016 წლის 7 ივნისის 00:00 სთ-მდე. ელექტრონულად დარეგისტრირებული პროექტებისათვის „პროექტის წარმომდგენი იურიდიული და ფიზიკური პირების ერთობლივი განცხადება კონკურსში მონაწილეობის შესახებ“ (დანართი N 11) და პროექტის თავფურცელი (დანართი N2).**  **ფონდში წარმოდგენილი უნდა იყოს არაუგვიანეს 2016 წლის 9 ივნისს 16:00 სთ-მდე. ვადის დარღვევით შემოსული საკონკურსო დოკუმენტაცია ფონდის მიერ არ განიხილება.**

7. პროექტის რეგისტრაციისას შესაძლებელია მიეთითოს არაუმეტეს სამი არასასურველი დამოუკიდებელი ექსპერტისა, რომელთაც არ გაეგზავნება წარმოდგენილი პროექტი შესაფასებლად.

**8. პროექტის ქართული და ინგლისური ვერსიების იდენტურობაზე პასუხისმგებელია პროექტის ხელმძღვანელი.**

**9. აუცილებელია პროექტების გამართულ ინგლისურ ენაზე წარმოდგენა.** ექსპერტებთან იგზავნება პროექტის ინგლისური ვერსია. **ინგლისურ ენოვანი თარგმანის ხარისხზე და სიზუსტეზე სრულად პასუხიმგებელია განმცხადებელი (პროექტის ხელმძღვანელი და წამყვანი ორგანიზაცია).**

**10. დამოუკიდებელ ექსპერტთა განხილული იქნება ინგლისურ ენაზე შევსებული # 2, 3, 4, 5, 6, 7, 8, 9, 10 დანართები. დანართი 3-ის - საპროექტო წინადადების გვერდების რაოდენობა ინგლისურ ენაზე არ უნდა აღემატებოდეს ჯამში 10 გვერდს (ფორმულების, გრაფიკების, ნახაზების ჩათვლით ასეთის არსებობის შემთხვევაში). მთლიანობაში N 3-10 დანართების ინგლისური ვერსიების გვერდების რაოდენობა ჯამში არ უნდა აღემატებოდეს 35 გვერდს. წინააღმდეგ შემთხვევაში პროექტი არ განიხილება.**

12. ფონდი არ ანაზღაურებს პროექტის მომზადებისა და წარდგენისათვის გაწეულ ხარჯებს.

13. შესაფასებლად განხილული იქნება მხოლოდ ის პროექტი, რომლისთვის ბაზის მიერ მინიჭებული შიფრიც შეტანილი იქნება „პროექტის წარმომდგენი იურიდიული და ფიზიკური პირების ერთობლივ განცხადებაში კონკურსში მონაწილეობის შესახებ“.

**მუხლი 8. პროექტების შეფასება**

1. კონკურსის მოთხოვნებთან შესაბამისობაში მყოფი რეგისტრირებული პროექტები გაივლის ექსპერტიზას პროექტის შეფასების კრიტერიუმების მიხედვით.

2. დამოუკიდებელი ექსპერტები პრო­ექტს აფასებენ საქართველოს მთავრობის 2011 წლის 16 თებერვლის N84 დადგენილების დანართი 2-ში მოცემული შეფასების კრიტერიუმების მიხედვით. პროექტის შეფასება უნდა განახორციელოს სულ ცოტა ორმა დამოუკიდებელმა ექსპერტმა. ფონდს შეფასების შედეგი წარედგინება თავის მიერ განსაზღვ­რუ­ლი ფორმის შესაბამისად.

3. დამოუკიდებელი ექსპერტებისაგან მიღებული შეფასებების საფუძველზე, ფონდი ადგენს და გენერალური დირექტორი ამტკიცებს პროექტების რანჟირებულ სიებს სამეცნიერო მიმართულებების მიხედვით.

4. დაფინანსების მოსაპოვებლად აუცილებელი, მაგრამ არასაკმარისი პირობაა შეფასების სრული **55** ქულიდან **40** ან მეტი ქულის მიღება.

5. ფონდის გენერალური დირექტორი უფლებამოსილია, ინდივიდუალური ადმინისტრაციულ-სამართლებრივი აქტით განსაზღვროს თითოეული სამეცნიერო მიმართულებისა და მიმართულებით გათვალისწინებული ქვემიმართულებებისათვის ცალ-ცალკე დაფინანსების მოსაპოვებლად აუცილებელი ზღვრული შეფასება, ასევე დაადგინოს კრიტერიუმ(ებ)ი თანაბარქულიან პროექტებს შორის უპირატესის გამოსავლენად. რანჟირებული სიების საფუძველზე, გენერალური დირექტორი უფლებამოსილია, გამოყოს სათადარიგო პროექტები, რომლებიც ჩაენაცვლება განარჯვებულ პროექტებს იმ შემთხვევაში, თუ გამარჯვებულებთან არ გაფორმდება საგრანტო ხელშეკრულება.

6. დამოუკიდებელ ექსპერტთა ვინაობა კონფიდენციალურია.

7. კონკურსის შედეგების გამოცხადების შემდეგ, პროექტის ძი­­­რითადი პერსონალის, წამყვანი/თანამონაწილე ორგანიზაციის მოთ­ხოვნის შემთხვევაში, ფონდი უზრუნველყოფს მათი პროექტის შე­სახებ ექსპერტთა მიერ გაკეთებული დასკვნების გაცნობას.

**8. ექსპერტებს ეგზავნებათ მხოლოდ ინგლისურ ენაზე წარმოდგენილი საპროექტო დოკუმენტაცია. პროექტის ხელმძღვანელი პასუხისმგებელია პროექტის ქართული და ინგლისური ვერსიების იდენტურობაზე.**

**მუხლი 9. ინტერესთა კონფლიქტი**

1. დაუშვებელია დამოუკიდებელი ექსპერტი, ან კომისიის წევრი იყოს პირი, რომელიც არის ამავე კონ­კურსის მონაწილე.

2. არ შეიძლება პროექტების შეფასების პროცესში მონაწი­ლეობდეს ექსპერტი ან კომისიის წევრი:

ა) რომელსაც აქვს საერთო პუბლიკაცია ძირითად პერსონალთან ან მონაწილეობდა მასთან ერთსა და იმავე სამეცნიერო-კვლევით პროექტში;

ბ) რომელმაც შესაძლოა უშუალოდ მიიღოს პროფესიული, ფინანსური ან პირადი სარგებელი პროექტის გამარჯვების ან დამარცხების შემთხვევაში;

გ) რომელსაც აქვს პროექტის თემატიკის ან კვლევის მეთოდიკის შესახებ პროექტის ავტორებისაგან ფუნდამენტურად განსხვავებული პოზიცია;

დ) რომელიც თვითონ არის დაინტერესებული მხარე პროექტში; პროექტში მონაწილე დაინტერესებული მხარის ნათესავია; პროექტში მონაწილე დაინტერესებული მხარის წარმომადგენელია; შრომით ურთიერთობაშია პროექტში მონაწილე დაინტერესებულ მხარესთან.“

3. ამ დებულების მიზნებისათვის ნათესავად ჩაითვლება:

ა) პირდაპირი ხაზის ნათესავი;

ბ) მეუღლე, მეუღლის და-ძმა და პირდაპირი ხაზის ნათესავი;

გ) აღმავალი ხაზის პირდაპირი ნათესავის და-ძმა;

დ) და-ძმა, მათი მეუღლეები და შვილები.

4. კომისიის წევრი და დამოუკიდებელი ექსპერტი ვალდებულია კომისიას და გენერალურ დირექტორს ოფიციალუ­რად აცნობოს ამ მუხლში აღნიშნული გარემოებისა და თვითა­ცი­ლების შესახებ.

5. იმ შემთხვევაში, თუ ინფორმაცია კომისიის წევრის, ან დამოუკიდებელი ექსპერტის ინტერესთა კონ­ფლიქტის შესახებ ფონდისთვის ცნობილი გახდება დასაფინან­სებლად შერჩეული პროექტების გენერალური დირექტორის მიერ დამტკი­ცებამდე, ფონდი უფლებამოსილია იმსჯელოს კომისიის წევრის/დამოუკიდებელი ექსპერტის მიერ გა­კეთებული შეფასების გაუქმების შესახებ.

**მუხლი 10. საგრანტო ხელშეკრულება**

1. დასაფინანსებლად შერჩეული პროექტების დამტკიცების შემდეგ ფონდი უზრუნველყოფს საგ­რან­ტო ხელშეკრულებების გაფორმებას პროექტებში მონაწილე ძირითად პერსონალთან და წამყვან და თანამონაწილე ორგანიზა­ციებთან.

2. საგრანტო ხელშეკრულების გაფორმებამდე წამყვანი და თა­­ნა­მონაწილე ორგანიზაციები ფონდს წარუდგენენ წერილობით და­დასტურებას იმის შესახებ, რომ არა აქვთ სახელმწიფო ბიუჯე­ტის წინაშე დავალიანება.

3. პროექტის ფარგლებში შექმნილი გამოგონების დაპატენტების უფლება ეკუთვნის ფონდსა და გრანტის მიმღებს. შესაბამისად, იმ შემთხვევაშიც, თუ აღნიშნულ გამოგონებას დააპატენტებს გრანტის მიმღები, ფონდს წარმოეშობა პატენტიდან გამომდინარე განსაკუთრებული უფლებები. პატენტიდან გამომდინარე განსაკუთრებული უფლებების გამოყენებიდან მიღებული მოგების პროცენტულობა განისაზღვრება შემდეგნაირად: შემდეგნაირად: 70% – გრანტის მიმღებს (35 % იურიდიულ პირს, 35% მეცნიერთა ჯგუფს - ფიზიკურ პირებს) და 30 % – ფონდს, როგორც გრანტის გამცემს. აღნიშნულთან დაკავშირებით გრანტის გამცემსა და გრანტის მიმღებს შორის წარმოშობილი ურთიერთობები დარეგულირდება პატენტის მიღების შემდგომ გასაფორმებელ ხელშეკრულებაში.

4. გრანტის მიმღებს ეკრძალება შექმნილ ნაწარმოებზე არსებული განსაკუთრებული უფლებების 5 წლის განმავლობაში მთლიანად ან ნაწილობრივ ნებისმიერი ფორმით გადაცემა მესამე პირისათვის ფონდის წინასწარი წერილობითი თანხმობის გარეშე (ტერმინი „ნაწარმოები“ აქ გულისხმობს წიგნს, ბროშურას, კომპიუტერულ პროგრამას, რუკას, გეგმას, ესკიზს, ილუსტრაციას, თარგმანს, კრებულს, ენციკლოპედიას, ანთოლოგიას, მონაცემთა ბაზას და „საავტორო და მომიჯნავე უფლებების შესახებ“ საქართველოს კანონით განსაზღვრულ სხვა სახის ნაშრომებს).

5. ფონდი უფლებამოსილია, გრანტის მიმღების მიერ ყოველი საანგარიშო პერიოდის დაწყებამდე, არაუგვიანეს 20 დღით ადრე (გარდა პროექტის განხორციელების ბოლო საანგარიშო პერიოდისა), საგრანტო ხელშეკრულების საერთო თანხის გაზრდის გარეშე, წარდგენილი დასაბუთებული მოთხოვნის საფუძველზე, საგრანტო ხელშეკრულების სამოქმედო გეგმაში ან/და ხარჯთაღრიცხვაში განახორციელოს ცვლილება. საგრანტო პროექტის განხორციელების ბოლო საანგარიშო პერიოდში ცვლილების შეტანა შესაძლებელია გრანტის მიმღების მიერ დასაბუთებული მოთხოვნის საფუძველზე. საანგარიშო წლის პერიოდში საგრანტო ხელშეკრულების ხარჯთაღრიცხვაში ცვლილებები დასაშვებია პროექტის მიმდინარე წლის საერთო ბიუჯეტის 20%-ის ფარგლებში.

**მუხლი 11. პროექტის შესრულების მონიტორინგი**

1. საგრანტო ხელშეკრულებით გათვალისწინებულ ტრანშებს ფონდი რიცხავს ავანსის სახით და ყოველი საანგარიშო პერიოდის ბოლოს ახორციელებს დაფინანსებული პროექტების მონიტორინგს, რომელიც მოიცავს პროექტის განხორციელების ფინანსურ და პროგრამულ მონიტორინგს.

2. ფინანსური მონიტორინგი გულისხმობს საგრანტო ხელ­შეკრულების ფარგლებში ფონდის მიერ გადარიცხული თანხების ხარჯვის შესაბამისობის დადგენას ამავე ხელშეკრულებით გათვა­ლისწინებულ ხარჯთაღრიცხვასთან.

3. პროგრამული მონიტორინგი გულისხმობს პროექტის განხორციელების გეგმა-გრაფიკით დაგეგმილი პროექტის სამეცნიერო მიზნებისა და მოსალოდნელი შედეგების შესრულების დამადასტურებელი ანგარიშის შემოწმებას.

4. ფონდს არ აქვს ვალდებულება მონიტორინგი განახორციელოს საგრანტო პროექტის იმ ამოცანებზე, რომელთა შესრულების დამადასტურებელი შედეგები არ არის გათვალისწინებული საგრანტო პროექტის განხორციელების გეგმა-გრაფიკით.

5. გრანტის მიმღები ვალდებულია ფონდთან ანგარიშგება აწარმოოს ფონდის გენერალური დირექტორის მიერ დამტკიცებული ანგარიშის ფორმების მიხედვით.

6. ფონდის მიერ მონიტორინგის განხორციელებისას:

ა) მიზნობრივ ხარჯად ჩაითვლება საგრანტო ხელშეკრუ­ლე­ბის ხარჯთაღრიცხვის ძირითადი ხარჯვითი კატეგორიის ფარ­გლებში განხორციელებული ხარჯი, თუ იგი მიეკუთვნება ამ ხარ­ჯვით კატეგორიას;

ბ) არამიზნობრივ ხარჯად ჩაითვლება საგრანტო ხელშეკრულების ხარჯთაღრიცხვით გაუთვალისწინებელი ხარჯი. აღნიშნული ხარჯი ექვემდებარება მიზნობრივ ანგარიშზე დაბრუნებას;

გ) გადახარჯვად ჩაითვლება საანგარიშო პერიოდში საგ­რან­ტო ხელშეკრულების ხარჯთაღრიცხვის კონკრეტული მუხ­ლე­ბით გათვალისწინებული ხარჯების გაწევა სხვა მუხლებში არსე­ბული რესურსით, იმ შემთხვევაში, თუ გადახარჯულ მუხლში მო­მავალი ტრანშით ჩასარიცხი თანხა აღემატება ან ტოლია სხვა მუხლიდან გადახარჯული მუხლით გათვალისწინებული ხარჯები­სათვის გა­მო­ყე­ნებულ რესურსს. გადახარჯვა არ ჩაითვლება ხარ­ვე­ზად და არ წარმოადგენს პროექტის შეჩერების საფუძველს;

დ) ნაშთად ჩაითვლება საანგარიშო პერიოდში გაუხარჯავი რესურსი, რომელიც შესაძლოა გაიხარჯოს მომდევნო საანგარიშო პერიოდებში.

7. ფონდი უფლებამოსილია, მიმდინარე და დასრულებული პროექტების სამეცნიერო ღირებულება და ეფექტიანობა შეაფასებინოს შესაბამისი დარგის ექსპერტებს.

8. ფონდი არ არის უფლებამოსილი თავად შეაფასოს დასრულებული პროექტის სამეცნიერო ღირებულება და არ არის პასუხისმგებელი პროექტის ფარგლებში განხორციელებული კვლევების შედეგებისათვის;

9. ამ მუხლის მე-5 პუნქტის შესაბამისად, შემოწ­მების შედეგად მიღებული დასკვნა ფონდის მიერ შესაძლოა გამო­ყენებულ იქნეს გრანტის მიმღების მიერ შემდგომშისაგრანტო კონ­კურსებში მონაწილეობისას წარდგენილი პროექტების შეფასე­ბისას.

**მუხლი 12. პროექტის შეჩერება, შეწყვეტა და დასრულება**

1. პროექტი ჩაითვლება ავტომატურად შეჩერებულად ფონდის წესდებით და საგრანტო ხელშეკრულებით გათვალისწინებულ შემთხვევებში.

2. ფონდი, საქართველოს კანონმდებლობის შესაბამისად, შეწყვეტს გრანტის მიმღების გრანტით დაფინანსებას (შესაბამისად შეწყდება პროექტი), თუ:

ა) მოხდა შესაბამისი წამყვანი ორგანიზაციის ლიკვიდაცია, ან უმაღლესი საგანმანათლებლო დაწესებულების შემთხვევაში გაუქმდა მისი ავტორიზაცია;

ბ) გრანტის მიმღებმა არ შეასრულა საგრანტო ხელშეკრულებით ნაკისრი ვალდებულებები, ან/და ანგარიშში წარმოადგინა ყალბი ინფორმაცია.

3. გრანტის შეწყვეტის შემთხვვაში, გარდა ფოსრს-მაჟორული გარემოებებისა, გრანტის მიმღები ვალდებულია შესაბამის სახაზინო ანგარიშზე დააბრუნოს არამიზნობრივად დახარჯული თანხა, აუთვისებელი ნაშთი, შეწყვეტამდე მიმდინარე საანგარიშო პერიოდში გაცემული გრანტის მიმღებთა საგრანტო დაფინანსება და დამხმარე პერსონალის შრომის ანაზღაურება.

4. გრანტის შეჩერების, ან შეწყვეტის შემთხვევაში გრანტის მიმღებსა და ფონდს შორის ურთიერთობები რეგულირდება საგრანტო ხელშეკრულებაში გაწერილი პირობების შესაბამისად.

5. პროექტი ჩაითვლება დასრულებულად, თუ პროექტის ფარგლებში ავანსად გადარიცხულ ყველა ტრანშზე, პროექტის დახურვის მომენტში, წარმოდგენილია შუალედური და საბოლოო ანგარიშები, ფონდის მიერ წარმოდგენილ ანგარიშებზე დაწერილია შესაბამისი განხილვის აქტები და პროექტი არ არის შეჩერებული ან შეწყვეტილი.

**6. პროექტის გამარჯვების შემთხვევაში არ შეიძლება პროექტის ხელმძღვანელის შეცვლა, გარდა განსაკუთრებული შემთხვევებისა.**

1. აიტვირთება მხოლოდ ინგლისური ვერსია თარჯიმანთა ბიუროს მიერ დამოწმებულ ქართულ თარგმანთან ერთად. [↑](#footnote-ref-1)
2. საბჭოთა კავშირის არსებობის პერიოდში გაცემულ დოკუმენტს არ სჭირდება ქართული თარგმანი და აღიარება. [↑](#footnote-ref-2)